บลจ.กสิกรลั่นแตะล้านล้านดัน‘จงรัก’นั่งประธานบริหาร
&#8220;จงรัก&#8221; นำทัพ บลจ.กสิกรไทย เปิดแผนปีนี้โต 19% ดันสินทรัพย์แตะ 1 ล้านล้านบาท เป็น บลจ.แรก
22 ม.ค. 2556

“จงรัก” นำทัพ บลจ.กสิกรไทย เปิดแผนปีนี้โต 19% ดันสินทรัพย์แตะ 1 ล้านล้านบาท เป็น บลจ.แรก 
นายจงรัก รัตนเพียร ประธานกรรมการ บริหาร บริษัทหลักทรัพย์จัดการกองทุน (บลจ.) กสิกรไทย เปิดเผยว่า ปี 2556 นี้บริษัทตั้งเป้าหมายที่จะรักษาส่วนแบ่งการตลาดอันดับหนึ่ง โดยจะขยายมูลค่าสินทรัพย์ (เอยูเอ็ม) ภายใต้การบริหารเติบโต 19% แตะระดับ 1 ล้านล้านบาท เป็น บลจ.แห่งแรก จากสิ้นปีที่ผ่านมาอยู่ที่ 8.5 แสนล้านบาท 
ทั้งนี้ นายจงรักเคยดำรงตำแหน่งรองกรรมการผู้จัดการ ธนาคารกสิกรไทย มาก่อนที่จะมารับตำแหน่งที่ บลจ.กสิกรไทย เมื่อต้นปี 2556 แทนนายอำพล โพธิ์โลหะกุล ซึ่งกลับไปทำงานที่ธนาคารกสิกรไทย
“จากความเชื่อมั่นของผู้ลงทุนและความแข็งแกร่งของแบรนด์กสิกรไทย ทำให้ปีที่ผ่านมาบริษัทเติบโต 15% โดยกองทุนรวมโต 20% กองทุนสำรองเลี้ยงชีพโต 15% โดยมีสินทรัพย์เกิน 1 แสนล้านบาท เป็น บลจ.แรก ขณะที่กองทุนส่วนบุคคลยังรักษาส่วนแบ่งการตลาดอันดับหนึ่งได้ต่อเนื่อง” นายจงรัก กล่าว
สำหรับปี 2556 เชื่อว่าจะเป็นอีกหนึ่งปีที่อุตสาหกรรมจัดการกองทุนยังเติบโตต่อเนื่อง โดยบริษัทจะร่วมกับธนาคารกสิกรไทยให้คำปรึกษาการลงทุนและนำเสนอผลิตภัณฑ์ต่างๆ เพื่อตอบสนองความต้องการของนักลงทุนให้ครบถ้วน โดยเตรียมออกกองทุนอสังหาริมทรัพย์เพิ่มขึ้นอีก 13 กองทุน กองทุนตราสารหนี้ที่บริหารจัดการในเชิงรุก นอกเหนือจากกองทุนตราสารหนี้ที่กำหนดอายุการลงทุนที่ออกทุกเดือน ซึ่งจากฐานลูกค้าที่มีอยู่กว่า 8 แสนราย จึงคาดว่าสิ้นปีจะทำได้ตามเป้าหมาย
นายจงรัก กล่าวว่า เศรษฐกิจทั่วโลกเริ่มมีสภาพคล่องมากขึ้นจากการใช้นโยบายการเงินแบบผ่อนคลาย จึงคาดว่าสินทรัพย์เสี่ยงอย่างหุ้น โดยเฉพาะหุ้นไทย หุ้นเอเชีย ทองคำ รวมถึงกองทุนรวมอสังหาริมทรัพย์และกองทุนรวมโครงสร้างพื้นฐานจะเป็นตัวเลือกในการลงทุน
ด้านตลาดหุ้นไทยคาดว่ายังเติบโตต่อเนื่อง โดยเป้าหมายดัชนีสิ้นปีอยู่ที่ 1,550-1,600 จุด คาดว่ากำไรบริษัทจดทะเบียนจะเติบโต 20% และคาดว่าอัตราดอกเบี้ยนโยบายยังคงที่ไปถึงสิ้นปี
ในส่วนกลยุทธ์การลงทุนในหุ้น จะเน้นหุ้นที่ได้รับประโยชน์จากการเติบโตจากเศรษฐกิจ การลงทุนในโครงสร้างพื้นฐานของรัฐและอุตสาหกรรมที่ได้ประโยชน์จากการเข้าร่วมประชาคมเศรษฐกิจอาเซียน (เออีซี) ได้แก่ กลุ่มแบงก์ ค้าปลีก พัฒนาอสังหาริมทรัพย์ วัสดุก่อสร้าง ขนส่งและโลจิสติกส์ โรงพยาบาล ท่องเที่ยวและนิคมอุตสาหกรรม